b'\n_START_ARTICLE_\nDidysis Romos gaisras\n_START_PARAGRAPH_\nDidysis Romos gaisras (lot.  Magnum Incendium Romae; 64 m. liepos 18 d. \xe2\x80\x93 64 m. liepos 28 d.) \xe2\x80\x93 Romoje imperatoriaus Nerono valdymo metais \xc4\xafvyk\xc4\x99s gaisras, kuris ap\xc4\x97m\xc4\x97 10 i\xc5\xa1 14 miesto kvartal\xc5\xb3, t. y. sudeg\xc4\x97 beveik visas miestas, ir kurio suk\xc4\x97limu imperatorius apkaltino krik\xc5\xa1\xc4\x8dionis.\n_START_SECTION_\nGaisro prad\xc5\xbeia, eiga ir pasekm\xc4\x97s\n_START_PARAGRAPH_\nGaisras prasid\xc4\x97jo liepos 18 d. nakt\xc4\xaf pirkli\xc5\xb3 parduotuv\xc4\x97se, kurios buvo i\xc5\xa1sid\xc4\x97s\xc4\x8diusios pietry\xc4\x8di\xc5\xb3 pus\xc4\x97je nuo Did\xc5\xbeiojo cirko (Circus Maximus) netoli Palatino kalvos. Nuo \xc4\x8dia ugnis plito po vis\xc4\x85 Palatin\xc4\x85 (senov\xc4\x97s Romos centras) ir per pereinam\xc4\x85 nam\xc4\x85 pasiek\xc4\x97 Eksvilino kalv\xc4\x85. Pary\xc4\x8diui gaisro liepsna jau buvo ap\xc4\x97musi did\xc5\xbei\xc4\x85j\xc4\x85 dal\xc4\xaf miesto. \xc5\xbdmon\xc4\x97s ie\xc5\xa1kojo u\xc5\xbeuov\xc4\x97jos akmeniniuose r\xc5\xabsiuose, u\xc5\xbe akmens paminkl\xc5\xb3. _NEWLINE_Ugnis greitai plito ne tik d\xc4\x97l sauso oro ir v\xc4\x97jo, tam pad\xc4\x97jo ir miesto architekt\xc5\xabra: siauros vingiuotos gatvel\xc4\x97s su arti vieni kit\xc5\xb3 esan\xc4\x8diais pastatais nesudar\xc4\x97 joki\xc5\xb3 kli\xc5\xab\xc4\x8di\xc5\xb3 liepsnai. Be to, kilo sp\xc5\xabstis, kurioje nukent\xc4\x97jo daug gyventoj\xc5\xb3. _NEWLINE_Tiktai po \xc5\xa1e\xc5\xa1i\xc5\xb3 dien\xc5\xb3 pavyko sustabdyti gaisro plitim\xc4\x85. Gaisras truko lygiai \xc5\xa1e\xc5\xa1ias dienas ir septynias naktis. \xc5\xa0alinant padaryt\xc4\x85 \xc5\xbeal\xc4\x85, gaisras atsinaujino, ugnis paplito ir Marso laukuose, ugnis liepsnojo dar tris dienas iki liepos 28 d. \xc5\xa0iuo gaisru buvo sunaikinti du tre\xc4\x8ddaliai Romos miesto, t. y. liepsnos sunaikino 40 000 nuomojam\xc5\xb3 nam\xc5\xb3, Romos auk\xc5\xa1tuomenei priklausiusias 132 vilas, dal\xc4\xaf imperatoriaus r\xc5\xabm\xc5\xb3 ir daugyb\xc4\x99 \xc5\xa1ventykl\xc5\xb3. _NEWLINE_I\xc5\xa1 14 tuometin\xc4\x97s Romos rajon\xc5\xb3 tik keturi kvartalai buvo nepaliesti gaisro. Trys kvartalai buvo visi\xc5\xa1kai sunaikinti, dar septyni kvartalai stipriai nukent\xc4\x97jo. Buvo sunaikinta M\xc4\x97nulio deiv\xc4\x97s \xc5\xa1ventov\xc4\x97, Jupiterio ir Apolono \xc5\xa1ventyklos, stov\xc4\x97jusios Palatine, deiv\xc4\x97s Vestos \xc5\xa1ventykla, Palatino biblioteka, Marcelo teatras (Theatrum Marcelli). Nuo gaisro stipriai nukent\xc4\x97jo Tiberijaus ir Nerono r\xc5\xabmai. Forumas ir dalis Kapitolijaus nukent\xc4\x97jo ma\xc5\xbeiau.\n_START_SECTION_\nMokslinink\xc5\xb3 nuomon\xc4\x97s d\xc4\x97l Romos gaisro\n_START_PARAGRAPH_\nPasak Publijaus Kornelijaus Tacito, Romos imperatorius Neronas (valdymo metai 54\xe2\x80\x9368 m.e.) gaisro metu buvo i\xc5\xa1vyk\xc4\x99s i\xc5\xa1 miesto \xc4\xaf Ancij\xc5\xb3, esant\xc4\xaf 50 km atstumu nuo Romos. Kilus gaisrui, jis sugr\xc4\xaf\xc5\xbeo \xc4\xaf Rom\xc4\x85 ir \xc4\x97m\xc4\x97si priemoni\xc5\xb3 pasekm\xc4\x97ms likviduoti, t. y. organizavo gelb\xc4\x97jimo brigadas, maisto tiekim\xc4\x85, nukent\xc4\x97jusi\xc5\xb3 nuo gaisro \xc5\xbemoni\xc5\xb3 apgyvendinim\xc4\x85 atviruose soduose bei vie\xc5\xa1uosiuose pastatuose. Ta\xc4\x8diau Tacitas kaltino Neron\xc4\x85, jog \xc5\xa1is suk\xc4\x97l\xc4\x97 pat\xc4\xaf gaisr\xc4\x85. _NEWLINE_Kai kurie autoriai kaltino Neron\xc4\x85, jog jis suk\xc4\x97l\xc4\x97 gaisr\xc4\x85 specialiai d\xc4\x97l to, jog nor\xc4\x97jo pasistatyti sau naujus r\xc5\xabmus._NEWLINE_Senov\xc4\x97s rom\xc4\x97n\xc5\xb3 istorikas Gajus Svetonijus Trankvilas savo knygoje \xe2\x80\x9eDvylikos Cezari\xc5\xb3 gyvenimas\xe2\x80\x9c Romos gaisro suk\xc4\x97limu taip pat kaltino imperatori\xc5\xb3 Neron\xc4\x85, t. y. \xc5\xbemog\xc5\xb3, kuris netur\xc4\x97jo jokio gailes\xc4\x8dio ir i\xc5\xa1 esm\xc4\x97s buvo tironi\xc5\xa1kas valdytojas. Ra\xc5\xa1oma, jog b\xc5\xabtent Neronas i\xc5\xa1gird\xc4\x99s ka\xc5\xbekieno pasakyt\xc4\x85 fraz\xc4\x99: \xe2\x80\x9eKai numirsiu, tegul \xc5\xbeem\xc4\x97 ugnimi dega\xc7\x83\xe2\x80\x9c t\xc4\x85 \xc5\xbemog\xc5\xb3 patais\xc4\x97, pasakydamas: \xe2\x80\x9eNe, tegul dega, kol gyvenu\xc7\x83\xe2\x80\x9c. Svetonijus ra\xc5\xa1\xc4\x97, jog Neronui trukd\xc4\x97 sen\xc5\xb3 nam\xc5\xb3 kvartal\xc5\xb3 betvark\xc4\x97, siauros kreivos miesto gatvel\xc4\x97s ir jis visi\xc5\xa1kai atvirai, nesl\xc4\x97pdamas padeg\xc4\x97 Rom\xc4\x85. Dauguma konsul\xc5\xb3 tiesiog gatv\xc4\x97se gaud\xc4\x97 ir var\xc4\x97 \xc5\xa1alin Nerono tarnus su fakelais, ta\xc4\x8diau nedr\xc4\xafso j\xc5\xb3 liesti. _NEWLINE_Tacitas, kuris pats i\xc5\xa1gyveno gaisr\xc4\x85 dar b\xc5\xabdamas vaiku, ra\xc5\xa1\xc4\x97, jog Neronas steb\xc4\x97jo gaisr\xc4\x85 i\xc5\xa1 Gajaus Cilnijaus Mecenato bok\xc5\xa1to ir giedojo grodamas lyra giesm\xc4\x99 apie Trojos \xc5\xbelugim\xc4\x85. Po gaisro imperatoriaus \xc5\xbemon\xc4\x97ms buvo u\xc5\xbedrausta artintis prie lavon\xc5\xb3 ir surinkti jiems priklausiusius artim\xc5\xb3j\xc5\xb3 daiktus. Buvo paskelbta, jog sudegusieji bus laidojami valstyb\xc4\x97s l\xc4\x97\xc5\xa1omis._NEWLINE_Profesorius O\xc5\xa1aras i\xc5\xa1 Bordo universiteto svarst\xc4\x97, jog neatmestina tai, kad perra\xc5\xa1in\xc4\x97dami Tacito Anal\xc5\xb3 tekstus vienuoliai \xc4\x97m\xc4\x97 ir prira\xc5\xa1\xc4\x97 savo versij\xc4\x85 apie Nerono kalt\xc4\x99 d\xc4\x97l gaisro, nes jis buvo prie\xc5\xa1i\xc5\xa1kas krik\xc5\xa1\xc4\x8dionims._NEWLINE_Visuotinai \xc5\xbeinoma, jog tuo metu, kai kilo gaisras, Nerono Romoje nebuvo. Jis buvo pakrant\xc4\x97je u\xc5\xbe 50 kilometr\xc5\xb3 nuo sostin\xc4\x97s. Svarstoma, jog galb\xc5\xabt jis dav\xc4\x97 \xc4\xafsakym\xc4\x85 padegti Rom\xc4\x85 savaite anks\xc4\x8diau. Ta\xc4\x8diau tokiu atveju, ar jam b\xc5\xabt\xc5\xb3 nesinor\xc4\x97j\xc4\x99 pri\xc5\xbei\xc5\xabr\xc4\x97ti gudriai sukurto plano. Tuo labiau, jog egizstuoja autori\xc5\xb3, teigian\xc4\x8di\xc5\xb3, kad \xc5\xa1iuo gaisru Neronas nor\xc4\x97jo sau suteikti malonum\xc4\x85._NEWLINE_Mokslininkas Leonas Gomo teig\xc4\x97, jog naktis prie\xc5\xa1 gaisr\xc4\x85 buvo giedra ir ap\xc5\xa1viesta m\xc4\x97nulio, kas sudar\xc4\x97 nepalankias aplinkybes ty\xc4\x8diniam padegimui._NEWLINE_Plinijus Vyresnysis savo veikale apie gamt\xc4\x85 ra\xc5\xa1\xc4\x97, jog: \xe2\x80\x9eRomoje augo \xc5\xa1imtame\xc4\x8di\xc5\xb3 med\xc5\xbei\xc5\xb3, kurie buvo i\xc5\xa1silaik\xc4\x99 iki gaisro, kilusio d\xc4\x97l Nerono kalt\xc4\x97s\xe2\x80\x9c._NEWLINE_Seneka ra\xc5\xa1\xc4\x97 apie tai, jog didel\xc4\xaf pavoj\xc5\xb3 Romoje k\xc4\x97l\xc4\x97 neracionaliai pastatyti namai, prakti\xc5\xa1kai gri\xc5\xabnantys vienas ant kito._NEWLINE_Senov\xc4\x97s istorikai Klivijus Rufas, D\xc5\xbeozefas Flavijus, Markas Valerijus Martialis (Marcus Valerius Martialis) Neron\xc4\x85 laiko nekaltu, nepaisant j\xc5\xb3 nepalankumo imperatoriui._NEWLINE_Kiti Senov\xc4\x97s Romos istorikai: Svetonijus, Tacitas, Klaudijus Kasijus (Lucius Claudius Cassius Dio Cocceianus), Flavijus Eutropijus (Flavius Eutropius) Neron\xc4\x85 apkaltino tuo, jog jis sudegino Rom\xc4\x85, t. y. tuo, jog imperatorius pasiunt\xc4\x97 savo \xc5\xbemones padegti miesto tuo tikslu, jog v\xc4\x97liau gal\xc4\x97t\xc5\xb3 miest\xc4\x85 perstatyti pagal savo norus ir u\xc5\xbegaidas.\n_START_SECTION_\nRepresijos prie\xc5\xa1 krik\xc5\xa1\xc4\x8dionis\n_START_PARAGRAPH_\nImperatorius Neronas gaisro suk\xc4\x97limu apkaltino krik\xc5\xa1\xc4\x8dionis. Senov\xc4\x97s Romos pilie\xc4\x8diai juos laik\xc4\x97 svetim\xc5\xa1aliais. Mieste skland\xc4\x97 \xc5\xa1iurpi\xc5\xb3 pasakojim\xc5\xb3 apie krik\xc5\xa1\xc4\x8dioni\xc5\xb3 slaptai atliekamas u\xc5\xbedraustas religines apeigas. _NEWLINE_Gaisras suteik\xc4\x97 Neronui prog\xc4\x85 prad\xc4\x97ti krik\xc5\xa1\xc4\x8dioni\xc5\xb3 persekiojim\xc4\x85. Daugyb\xc4\x97 krik\xc5\xa1\xc4\x8dioni\xc5\xb3 buvo suimti, nema\xc5\xbeai j\xc5\xb3 tragi\xc5\xa1kai \xc5\xbeuvo arenoje sudraskyti laukini\xc5\xb3 \xc5\xbev\xc4\x97ri\xc5\xb3, vinimis prikalti prie kry\xc5\xbei\xc5\xb3 arba padegti gyvi.'